সারজুন ইবনে মানসুর

**সারজুন ইবনে মনসুর** ( ; ) ছিলেন প্রাথমিক উমাইয়া খিলাফতের একজন মেলকাইট কর্মকর্তা। তিনি দামেস্কের একজন বিশিষ্ট বাইজেন্টাইন কর্মকর্তার পুত্র ছিলেন। তিনি প্রাথমিক উমাইয়া খলিফা প্রথম মুয়াবিয়া ও ইয়াজিদের প্রিয়ভাজন ছিলেন এবং সপ্তম শতাব্দীর মাঝামাঝি থেকে ৭০০ সাল পর্যন্ত সিরিয়ার অর্থ বিভাগের প্রধান হিসেবে দায়িত্ব পালন করেন। তবে খলিফা আব্দুল মালিক ইবনে মারওয়ান খিলাফতের প্রশাসনকে আরবীকরণের প্রচেষ্টার অংশ হিসেবে তাকে বরখাস্ত করেন। তিনি দামেস্কের খ্রিস্টান ধর্মতত্ত্ববিদ জনের পিতা ও মাইউমার কসমাসের দত্তকপিতা ছিলেন

## প্রাথমিক জীবন
সারজুন মানসুর ইবন সারজুনের পুত্র ছিলেন, যিনি একজন মেল্কাইট সিরীয় খ্রিস্টান ছিলেন। তিনি সপ্তম শতকের প্রথমভাগে দামেস্কে উচ্চপদস্থ প্রশাসনিক দায়িত্বে নিযুক্ত ছিলেন। বাইজেন্টাইন সম্রাট মরিস (শা. ৫৮২–৬০২) তাঁকে রাজস্ব কর্মকর্তা হিসেবে নিয়োগ দেন। ৬১৩ সালের পর যখন পারস্য সাম্রাজ্য দামেস্ক দখল করে, তখনও তিনি শহরে নিজের পদে বহাল থাকেন। এমনকি ৬৩০ সালের দিকে বাইজেন্টাইনরা পুনরায় শহরটি দখল করার পরও তিনি নিজের প্রভাবশালী অবস্থান ধরে রাখতে সক্ষম হন। আলেকজান্দ্রিয়ার ইউতিখিয়ুসের বর্ণনা অনুযায়ী, ৬৩৫ সালে তিনিই খালিদ বিন ওয়ালিদের নেতৃত্বাধীন নবগঠিত মুসলিম খিলাফতের কাছে শহরটি সমর্পণ করেন।

## কর্মজীবন
সারজুনের নিজস্ব জীবন সম্পর্কে যে তথ্য পাওয়া যায়, তা মূলত তাঁর পুত্র ও দত্তকপুত্রের জীবনচরিতমূলক গ্রন্থ থেকে জানা যায়; পাশাপাশি বিভিন্ন ঐতিহাসিক উৎসে ছড়িয়ে থাকা সংক্ষিপ্ত ও বিচ্ছিন্ন উল্লেখ থেকেও তাঁর ব্যাপারে জানা যায়। মুসলিম ইতিহাসবিদ আল বালাজুরি ও তাবারির মতে, সার্জুন ছিলেন প্রথম উমাইয়া শাসক প্রথম মুয়াবিয়ার (শা. ৬৬১–৬৮০) একজন মাওলা(অনুগত বা আশ্রিত ব্যক্তি)। তিনি খলিফার সচিব ও প্রশাসনিক কাজের দায়িত্ব পালন করতেন। যদিও তাঁর জীবনী সম্পর্কিত উৎসগুলো তুলনামূলকভাবে কম নির্ভরযোগ্য, তবুও সেগুলিতে তাঁকে প্রশাসনের গুরুত্বপূর্ণ পদে অধিষ্ঠিত হিসেবে দেখানো হয়; এমনকি কখনও কখনও দামেস্ক ও তার পার্শ্ববর্তী অঞ্চলের “শাসক” (আর্খন বা আমির) হিসেবেও উল্লেখ করা হয়েছে। এই দায়িত্বের অংশ হিসেবে তিনি রাজস্ব সংগ্রহের কাজ তত্ত্বাবধান করতেন। পরবর্তীকালে আল-মাসউদির মতো ঐতিহাসিকদের সংকলনেও তাঁর এই ভূমিকার উল্লেখ পাওয়া যায়।

তাঁর জীবনী সম্পর্কিত বিবরণগুলোতে জোর দিয়ে বলা হয় যে, সারজুন খলিফার পরিবারে অত্যন্ত প্রিয়পাত্র ছিলেন। এতটাই যে তাঁর পরিবারকে ইসলাম গ্রহণ করতে বাধ্য করা হয়নি। তবে এ বিষয়ে মতভেদ রয়েছে; কেউ বলেন তিনি তাঁর পুত্রকে প্রকাশ্যে অপ্সুদীক্ষা দেন; আবার কেউ বলেন গোপনে।  কিছু বর্ণনায় এমনও উল্লেখ আছে যে, সারজুন ও খ্রিস্টান কবি আখতাল ইয়াজিদের (শা. ৬৮০–৬৮৩ খ্রি.)  শৈশবসঙ্গী ছিলেন। সার্জুন শামে বিস্তৃত জমিদারির মালিক ছিলেন এবং নিজের সম্পদ ব্যবহার করে খ্রিস্টান বন্দীদের মুক্তিপণ দিয়ে ছাড়িয়ে আনতেন। এদের মধ্যে একজন ছিলেন সন্ন্যাসী কসমাস, যাকে তিনি নিজের সন্তানদের শিক্ষক হিসেবে নিয়োগ করেন। 

১২শ শতাব্দীর সিরীয় ইতিহাসবিদ মাইকেল দ্য সিরিয়ান তাঁর বিবরণে উল্লেখ করেন যে, সারজুন দামেস্ক ও এমেসা অঞ্চলে জ্যাকোবাইট গির্জার অনুসারীদের উপর নির্যাতন চালান। পরবর্তী সিরীয় উৎস “ক্রনিকল অব ১২৩৪” জানায় যে, তিনি ম্যাক্সিমাস দ্য কনফেসরের শিক্ষাকে গ্রহণ করেন, যা ৬৮১ সালে অনুষ্ঠিত তৃতীয় কনস্টান্টিনোপল কাউন্সিলে আনুষ্ঠানিক মতবাদ হিসেবে স্বীকৃত হয়। এই মতবাদকে তিনি জেরুসালেম, অ্যান্টিওক ও এডেসা শহরে সক্রিয়ভাবে প্রচার করেন বলেও উল্লেখ আছে। তবে ইতিহাসবিদদের কাছে এটি স্পষ্ট নয় যে, এসব কর্মকাণ্ড সত্যিই সারজুনের ছিল, নাকি তাঁর পুত্র জনের সঙ্গে বিভ্রান্তির ফল।

বাইজেন্টাইন ইতিহাসবিদ থিওফানেস ৬৯১/৯২ সালের ঘটনাবলিতে সারজুনকে খলিফা আবদুল মালিক ইবনে মারওয়ানের (শা ৬৮৫–৭০৫) প্রধান কোষাগার মন্ত্রী হিসেবে উল্লেখ করেন এবং তাঁকে বাইজেন্টাইন উপাধি “জেনিকোস লগোথেতেস” প্রদান করেন। থিওফানেসের সেই বর্ণনা অনুযায়ী, আবদুল মালিক দ্বিতীয় ফিতনায় ক্ষতিগ্রস্ত হওয়া মক্কার কাবাঘর মেরামত করতে চেয়েছিলেন। এজন্য তিনি গেথসেমানি অঞ্চলের একটি খ্রিস্টান উপাসনালয় থেকে কিছু স্তম্ভ সরিয়ে নিতে চেয়েছিলেন। কিন্তু সারজুন ও অপর এক প্রভাবশালী ফিলিস্তিনি খ্রিস্টান তাঁর এই পরিকল্পনা সফলভাবে ঠেকিয়ে দেন। তারা বাইজেন্টাইন সম্রাট দ্বিতীয় জাস্টিনিয়ানের কাছে আবেদন করে বিকল্প স্তম্ভ সরবরাহ করাতে সক্ষম হন।

সব মিলিয়ে দেখা যায়, সারজুন প্রায় অর্ধশতাব্দী ধরে সিরিয়ার আর্থিক প্রশাসনের দায়িত্বে ছিলেন এবং তিনি পাঁচজন ভিন্ন উমাইয়া খলিফার অধীনে কাজ করেন: প্রথম মুয়াবিয়া, প্রথম ইয়াজিদ, দ্বিতীয় মুয়াবিয়া, প্রথম মারওয়ান ও আবদুল মালিক। তাঁর প্রশাসনিক কার্যকাল সম্ভবত ৬৫০/৫১ সালের দিকে শুরু হয় এবং ৭০০ সালে যখন আবদুল মালিক প্রশাসনকে আরবিকরণ করার সিদ্ধান্ত নেন, তখন তাকে অব্যাহতি দেওয়া হয়। এরপর সুলাইমান ইবনে সাদ আল-খুশানি তাঁর স্থলাভিষিক্ত হন।

## টীকা


## তথ্যসূত্র

### Citations


### Sources

* 
* 
* 
* 
* 
* 
* 
 
বিষয়শ্রেণী:উমাইয়া খিলাফতের ব্যক্তি